Arnór Ingi Grétarsson , dúx FSu á haustönn 2019 Arnór Ingi Grétarsson er dúx FSu á haustönn 2019 . Hann útskrifaðist af tveimur stúdentslínum , viðskipta - og hagfræðilínu og alþjóðalínu . Arnór Ingi hlaut einnig viðurkenningu frá Hollvarðasamtökum FSu og margar viðurkenningar fyrir nám í einstökum námsgreinum . 48 nemendur brautskráðust frá Fjölbrautaskóla Suðurlands föstudaginn 20. desember . Tíu nemendur luku námi af sjúkraliðabraut , þar af tveir af sjúkraliðabrú , einn lauk grunnnámi málmiðna , tveir nemendur luku námi á vélvirkjabraut , einn nemandi lauk námi á húsasmíðabraut . Þá brautskráðust 35 stúdentar , 20 af opinni línu , þrír af félagsgreinalínu , tveir af náttúrufræðilínu , tveir af viðskipta - og hagfræðilínu , þrír af íþróttalínu , tveir af listalínu , einn af alþjóðalínu og loks einn nemandi sem lauk námi á stúdentsbraut að loknu námi á vélvirkjabraut . Arnór Ingi Grétarsson hlaut viðurkenningar fyrir afburða árangur í stærðfræði , góðan árangur í íslensku , mjög góðan árangur í ensku , afburða árangur í frönsku , spænsku og þýsku . Að auki fékk Arnór Ingi sérstaka viðurkenningu fyrir einstaka frammistöðu , alúð og áhuga í tungumálanámi . Sigrún Elfa Ágústsdóttir hlaut viðurkenningu fyrir frábæran árangur í stærðfræði og viðurkenningu fyrir framúrskarandi árangur , dugnað og metnað í félagsvísindum . Marta María Bozovic Siljudóttir hlaut viðurkenningu fyrir ágætan árangur í dönsku og viðurkenningu fyrir góðan árangur og dugnað í íþróttum og íþróttafræðum . Íris Hanna Rögnvaldsdóttir hlaut viðurkenningu fyrir ágætan árangur í hjúkrunargreinum . Þuríður Ósk Ingimarsdóttir hlaut viðurkenningu fyrir ágætan árangur í dönsku . Kolbrún Katla Jónsdóttir hlaut viðurkenningu fyrir góðan árangur í íslensku og Eyþór Björnsson hlaut viðurkenningu fyrir frábæran árangur í vélvirkjagreinum . Stjórn Hollvarðasamtaka Fsu heiðraði fráfarandi formann samtakanna , Hjört Þórarinsson , en hann hefur lengi verið ötull talsmaður skólans , var formaður skólanefndar um langt skeið og stofnaði Hollvarðasamtökin ásamt fleirum á sínum tíma . Tveir kennarar voru heiðraðir við starfslok á brautskráningu . Það voru þau Helga Jóhannesdóttir , textíl - og hönnunarkennari og Gísli Skúlason íslenskukennari . Þau hafa bæði starfað við skólann undanfarin 35 ár , en láta nú af störfum . Þeirra framlag til skólans er ómetanlegt .